北苑焙新茶
作者：丁謂
朝代：宋

paragraphs: 北苑龍茶者，甘鮮的是珍。
四方惟數此，萬物更無新。
纔吐微茫綠，初沾少許春。
散尋縈樹遍，急採上山頻。
宿葉寒猶在，芳芽冷未伸。
茅茨溪口焙，籃籠雨中民。
長疾勾萌併，開齊分兩均。
带烟蒸雀舌，和露疊龍鱗。
作貢勝諸道，先嘗祇一人。
緘封瞻闕下，郵傳渡江濱。
特旨留丹禁，殊恩賜近臣。
啜爲靈藥助，用與上罇親。
頭進英華盡，初烹氣味醇。
細香勝却麝，淺色過於筠。
顧渚慚投木，宜都愧積薪。
年年號供御，天産壯甌閩。